Komisijos reglamentas (EB) Nr. 418/2001
2001 m. kovo 1 d.
dėl leidimo naudoti naujus pašarų priedus arba naujai paskirčiai senuosius
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Komisijos reglamentu (EB) Nr. 2697/2000 [2], ypač į jos 4 straipsnį,
kadangi:
(1) Direktyvoje 70/524/EEB yra numatyta, kad persvarsčius paraišką, pateiktą remiantis tos direktyvos 4 straipsnio nuostatomis, gali būti leidžiama naudoti naujus priedus ar nauja paskirtimi senuosius.
(2) Direktyvos 70/524/EEB 9e straipsnio 1 dalyje yra numatyta, kad gali būti laikinai leidžiama naudoti naujus priedus arba naujai paskirčiai senuosius, jei laikomasi Direktyvos 70/524/EEB 3a straipsnio b-e punktų reikalavimų ir jeigu, atsižvelgiant į turimus rezultatus, galima pagrįstai daryti prielaidą, kad, naudojami pašaruose, jie turi vieną iš 2 straipsnio a punkte nurodytų poveikių. Minėtos direktyvos C priedo II dalyje nurodytiems priedams šis laikinas leidimas suteikiamas ne ilgesniam kaip ketverių metų laikotarpiui.
(3) Įvertinus pateiktus dokumentus, paaiškėjo, kad šio reglamento I ir II prieduose aprašyti nauji mikroorganizmų bei fermentų preparatai ir jų nauja paskirtis atitinka anksčiau minėtus reikalavimus, ir todėl laikinai, ne ilgiau kaip ketverius metus, juos galima leisti naudoti.
(4) Direktyvos 70/524/EEB 2 straipsnio aaa punkte reikalaujama, kad leidimai naudoti kokcidiostatus būtų siejami su asmeniu, atsakingu už jų išleidimą į apyvartą.
(5) Direktyvos 70/524/EEB 9b straipsnyje yra numatyta, kad leidimas naudoti šias medžiagas būtų suteikiamas dešimčiai metų, skaičiuojant nuo galutinio leidimo įsigaliojimo datos, jei laikomasi visų Direktyvos 70/524/EEB 3a straipsnyje nustatytų reikalavimų.
(6) Įvertinus pateiktus dokumentus paaiškėjo, kad šio reglamento III priede aprašytas kokcidiostatas atitinka visus 3a straipsnio reikalavimus, kai jie yra naudojami tame priede nurodytos kategorijos gyvūnams tame priede nurodytomis sąlygomis.
(7) Įvertinus dokumentus paaiškėjo, kad norint apsaugoti darbuotojus nuo priedų poveikio gali būti reikalaujama laikytis tam tikros tvarkos. Tačiau minėtą apsaugą turėtų užtikrinti 1989 m. birželio 12 d. Tarybos direktyvos 89/391/EEB dėl priemonių darbuotojų saugai ir sveikatos apsaugai darbe gerinti nustatymo [3] ir su ja susijusių direktyvų taikymas.
(8) Gyvūnų mitybos mokslinis komitetas pateikė nuomonę, kad, laikantis minėtuose prieduose aprašytų sąlygų, fermentų bei mikroorganizmų preparatai ir kokcidiostatas yra nekenksmingi ir kad pastarojo poveikis gyvūnų produktyvumui yra teigiamas.
(9) Šiame reglamente numatytos priemonės atitinka Pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento I priede išvardytus "mikroorganizmų" grupei priskiriamus preparatus leidžiama naudoti kaip pašarų priedus laikantis tame priede nustatytų reikalavimų.
2 straipsnis
Šio reglamento II priede išvardytus "fermentų" grupei priskiriamus preparatus leidžiama naudoti kaip pašarų priedus laikantis tame priede nustatytų reikalavimų.
3 straipsnis
Šio reglamento III priede nurodytą "kokcidiostatų ir kitų vaistinių medžiagų" grupei priskiriamą preparatą leidžiama naudoti kaip pašarų priedą laikantis tame priede nustatytų reikalavimų.
4 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 2001 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. kovo 1 d.